Újra Pelczné Gáll Ildikó az Európai Parlament egyik alelnöke
Két és fél évvel meghosszabbították a fideszes politikus alelnöki megbízatását Strasbourgban.
Miután kedden megválasztották az Európai Parlament (EP) új elnökét az olasz konzervatív Antonio Tajani személyében, az EU képviselőtestülete szerdán a 14 fős alelnöki karban is tisztújítást tart. Az EP a szavazás első körében megerősítette a pozíciójában a fideszes Pelczné Dr. Gáll Ildikót, aki 2014 óta a testület egyik alelnöke, és az egyetlen magyar alelnök.

Tíz alelnököt választottak meg az első körben:

-   Mairead McGuiness (Írország, Európai Néppárt – EPP) 466 szavazat
-   Bogusław Liberadzki (Lengyelország, Szocialisták és Demokraták Progresszív Szövetsége – S&D) 378 szavazat
-   David-Maria Sassoli (Olaszország, S&D) 377 szavazat
-   Rainer Wieland (Németország, EPP) 336 szavazat
-   Sylvie Guillaume (Franciaország, S&D) 335 szavazat
-   Ryszard Czarnecki (Lengyelország, Európai Konzervatívok és Reformisták – ECR) 328 szavazat 
-   Ramón Luis Valcárcel Siso (Spanyolország, EPP) 323 szavazat
-   Evelyne Gebhardt (Németország, S&D) 315 szavazat
-   Pavel Telička (Csehország, Liberálisok és Demokraták Szövetsége Európáért – ALDE) 313 szavazat
-   Pelczné Gáll Ildikó (Magyarország, EPP) 310 szavazat.

A jelölteknek az első és a második szavazási körben az érvényes szavazatok több, mint felét kell megszerezniük, ez az első körben 310 szavazat volt. A harmadik fordulóban a legtöbb voksot begyűjtő jelöltek kapják a maradék helyeket. A szavazás kora délután folytatódik.

„A fideszes európai parlamenti képviselő az első magyar politikus, aki egy egész, ötéves cikluson keresztül tölti be az alelnöki tisztséget. Újraválasztása az elmúlt évek munkájának elismerése, s egyben a magyar néppárti delegáció sikere. Az alelnöki tiszt megerősítésével hazánk pozíciója tovább erősödik az Európai Parlamentben” – írta közleményben a Fidesz strasbourgi delegációja.

Ujhelyi István, az MSZP képviselője ezt fűzte hozzá Pelczné megválasztásához:

„Csak remélni tudjuk, hogy a Fidesz-alelnöke az Európai Parlament egyik vezetőjeként lesz elég bátor megtagadni Orbán Viktor EU-ellenes törekvéseit és helyette azt az európaiságot fogja követni, amelyet a Fidesz egykori EP-programjában még őszintén vállalt, vagyis, hogy: „(...) az Unió mi magunk vagyunk (...) nem lehet mindenért Brüsszelre mutogatni, az uniós döntések pedig nem külső diktátumok”.”

Az elnök távollétében az alelnökök helyettesítik őt az ülések levezetésében. Az alelnökök tagjai az EP elnökségének, amely a képviselőkkel és a parlament belső szervezetével kapcsolatos pénzügyi, szervezeti és adminisztratív jellegű döntéseket hozza meg.

A szerda délutáni második fordulóban megválasztották a még hiányzó négy alelnököt:

-   Ioan Mircea Pasçu (S&D, Románia) 517 szavazat
-   Dimitrios Papadimoulis (Egyesült Európai Baloldal/Északi Zöld Baloldal – GUE/NGL, Görögország) 469 szavazat
-   Ulrike Lunacek (Zöldek/Európai Szabad Szövetség, Ausztria) 441 szavazat
-   Alexander Graf Lambsdorff (ALDE, Németország) 393 szavazat

Szóljon hozzá az EUrologus Facebook-oldalán !
pelczné gáll ildikó elnök alelnök strasbourg Külföld fidesz Európai Parlament